На основу члана 24. тачка 31. Статута Града Новог Сада - пречишћен текст („Службени лист Града Новог Сада“, број 43/08), а у вези са чланом 159. став 2. тачка 4. и чланом 160. Закона о основама система образовања и васпитања („Службени гласник РС“, бр. 72/09, 52/11, 55/13, 35/15-аутентично тумачење и 68/15), Скупштина Града Новог Сада, на \_\_\_\_\_ седници од \_\_\_\_\_\_\_\_\_ 2015. године, доноси

**ОДЛУКУ**

**О ОБЕЗБЕЂИВАЊУ ПРЕВОЗА УЧЕНИКА ОСНОВНЕ ШКОЛЕ, ПРЕВОЗА, СМЕШТАЈА И ИСХРАНЕ ДЕЦЕ И УЧЕНИКА СА СМЕТЊАМА У РАЗВОЈУ, ПРЕВОЗА ДЕЦЕ РАДИ ПОХАЂАЊА ПРИПРЕМНОГ ПРЕДШКОЛСКОГ ПРОГРАМА И**

**УЧЕШЋА УЧЕНИКА НА ТАКМИЧЕЊИМА**

**Члан 1.**

Овом одлуком уређују се услови и начин обезбеђивања:

- превоза ученика основне школе на територији Града Новог Сада (у даљем тексту: територија Града), чије је пребивалиште на удаљености већој од четири километра од седишта основне школе чијем уписном подручју припада,

- превоза, смештаја и исхране деце и ученика са сметњама у развоју, без обзира на удаљеност места становања од предшколске установе, односно од школе на територији Града, и

- превоза деце и њихових пратилаца на територији Града ради похађања припремног предшколског програма, чије је пребивалиште на удаљености већој од два километра.

Овом одлуком уређује се и начин обезбеђивања средстава за учешће ученика основних и средњих школа на општинском, окружном, републичком и међународном такмичењу, које је предвиђено календаром такмичења и смотри утврђеним од стране министарства надлежног за просвету, науку и технолошки развој (у даљем тексту: такмичење).

**Члан 2.**

Предшколском установом, у смислу ове одлуке, сматра се предшколска установа основана од стране Града Новог Сада.

Основном и средњом школом, у смислу ове одлуке, сматра се основна и средња школа основана од стране Републике Србије, Аутономне Покрајине Војводине или Града Новог Сада.

**Члан 3.**

Средства за превоз ученика основних школа, превоз, смештај и исхрану деце и ученика са сметњама у развоју, превоз деце која похађају припремни предшколски програм и њихових пратилаца, као и учешће на такмичењу, обезбеђују се у буџету Града Новог Сада, у годишњем финансијском плану примања и прихода, расхода и издатака Градске управе за образовање, као и финансијским плановима основних и средњих школа и предшколских установа.

**Члан 4.**

За превоз ученика, деце и пратилаца из члана 1. став 1. алинеја прва и трећа ове одлуке, обезбеђују се средства за превоз код јавног превозника чији је оснивач Град Нови Сад.

За превоз, смештај и исхрану деце и ученика из члана 1. став 1. алинеја друга ове одлуке, обезбеђују се средства пружаоцу услуге превоза, смештаја и исхране.

За учешће ученика на такмичењу из члана 1. став 2. ове одлуке обезбеђују се средства за превоз ученика и ментора-пратилаца, као и за њихов смештај и исхрану код вишедневних такмичења и за котизацију за републичка такмичења.

**Члан 5.**

Захтев за обезбеђивање превоза, односно смештаја и исхране ученика, деце и пратилаца из члана 1. став 1. ове одлуке, у складу са одредбама ове одлуке, подноси се Градској управи за образовање (у даљем тексту: Градска управа), путем Писарнице Градске управе за опште послове.

Захтев из става 1. овог члана подноси се у јулу текуће године за наредну школску, односно радну годину.

Изузетно од става 2. овог члана, захтев из става 1. овог члана подноси се за текућу школску, односно радну годину, након уписа ученика у основну школу чијем уписном подручју припада, а која је на удаљености већој од четири километра од пребивалишта ученика, смештаја у установу за смештај и исхрану детета са сметњама у развоју, односно уписа детета у предшколску установу, односно школу у којој се остварује припремни предшколски програм, а која је на удаљености већој од два километра од пребивалишта детета.

**Члан 6.**

Уз захтев из члана 5. ове одлуке, родитељи ученика основне школе достављају потврду основне школе да је пребивалиште ученика на удаљености већој од четири километра од седишта основне школе.

**Члан 7.**

Уз захтев из члана 5. ове одлуке, родитељи детета, односно ученика са сметњама у развоју, достављају:

- мишљење интерресорне комисије о потреби за пружањем додатне образовне подршке детету, односно ученику, о смештају и исхрани у одговарајућу установу за смештај и исхрану детета, односно ученика са сметњама у разоју, као и о врсти превоза за дете, односно ученика,

- изјаву о коришћењу услуга превоза код одговарајућег превозника, односно изјаву о коришћењу сопственог превоза за дете, односно ученика који похађа основну школу на територији Града, на предлог изабраног лекара, као и

- друге податке у циљу обезбеђивања средстава за превоз, смештај и исхрану деце и ученика са сметњама у разоју.

**Члан 8.**

Уз захтев из члана 5. ове одлуке, родитељи детета који похађа припремни предшколски програм достављају потврду предшколске установе у којој се остварује припремни предшколски програм да је пребивалиште детета на удаљености већој од два километра од предшколске установе.

**Члан 9.**

Градска управа доноси решење о обезбеђивању превоза код јавног превозника из члана 4. став 1. ове одлуке у одговарајућој зони ученику основне школе чије је пребивалиште на удаљености већој од четири километра од седишта основне школе чијем уписном подручју припада и детету који похађа припремни предшколски програм у предшколској установи, односно школи, на удаљености већој од два километра од пребивалишта детета, као и његовом пратиоцу.

Градска управа доноси решење о обезбеђивању превоза код одговарајућег превозника, као и смештаја и исхране у одговарајућој установи за смештај и исхрану детету и ученику са сметњама у развоју.

Градска управа доноси решење о обезбеђивању средстава за сопствени превоз за дете и ученика са сметњама у развоју који похађа основну школу на територији Града на одговарајућој релацији, у висини од 30% цене литре горива по пређеном километру.

Решење из ст. 1-3. овог члана доноси се за сваку школску, односно радну годину.

Решење из ст. 1. и 3. ове одлуке доставља се основној школи, односно предшколској установи.

Решење из става 2. овог члана доставља се установи која пружа услуге смештаја и исхране детету и ученику са сметњама у развоју и основној школи, односно предшколској установи коју дете или ученик похађа.

О жалби на решење Градске управе из ст. 1-3. ове одлуке решава Градско веће Града Новог Сада.

**Члан 10.**

На основу решења из члана 9. став 1. ове одлуке, основна школа, односно предшколска установа, прибавља годишњу ђачку маркицу од јавног превозника из члана 4. став 1. ове одлуке.

**Члан 11.**

На основу решења из члана 9. став 2. ове одлуке, Градска управа закључује уговоре са установом, односно превозником, о обезбеђивању смештаја и исхране, односно превоза детета и ученика са сметњама у развоју.

**Члан 12.**

Основна школа, предшколска установа, установа за смештај и исхрану детета и ученика са сметњама у развоју и превозник из члана 11. ове одлуке, достављају Градској управи захтев за плаћање до 25. у месецу за наредни месец.

Уз захтев из става 1. овог члана, основна школа, односно предшколска установа, доставља списак деце и ученика којима је обезбеђен превоз, у складу са одредбама ове одлуке, са обрачуном, као и профактуру јавног превозника из члана 4. став 1. ове одлуке.

Уз захтев из става 1. овог члана, установа за смештај и исхрану детета и ученика са сметњама у развоју доставља списак деце и ученика са сметњама у развоју којима је обезбеђен смештај и исхрана у складу са одредбама ове одлуке, као и обрачун.

Уз захтев из става 1. овог члана, превозник детета и ученика са сметњама у развоју из члана 11. ове одлуке доставља списак деце и ученика са сметњама у развоју којима је обезбеђен превоз у складу са уговором из члана 11. став 1. ове одлуке, као и обрачун.

Уз захтев из става 1. овог члана, школа, односно установа, доставља списак деце и ученика са сметњама у развоју којима се финансира сопствени превоз, у складу са решењем из члана 9. став 3. ове одлуке, као и обрачун.

**Члан 13.**

Основна, односно средња школа коју похађа ученик који учествује на такмичењу из члана 1. став 2. ове одлуке, доставља Градској управи захтев за плаћање учешћа на такмичењу у складу са чланом 4. став 3. ове одлуке.

Уз захтев из става 1. овог члана, основна, односно средња школа, доставља фотокопију календара такмичења, са назначеним такмичењем на ком ученик учествује (датум, место и школа у којој се одржава такмичење и време одржавања такмичења), списак ученика који учествују на такмичењу и њихових ментора-пратилаца, и другу неопходну документацију и рачуноводствене исправе у складу са законом.

**Члан 14.**

За друго полугодиште школске, односно радне 2015/2016. године, захтев из члана 5. ове одлуке подноси се у јануару 2016. године.

**Члан 15.**

Ова одлука ступа на снагу наредног дана од дана објављивања у „Службеном листу Града Новог Сада“, а примењиваће се почев од 1. јануара 2016. године.